《过彭泽》
明代·周叙

我行过彭泽，吊古心悠然。寥寥千载上，相继惟二贤。

陶公昔宰邑，八旬赋归田。易姓不复仕，甲子以纪年。

狄公在当时，忤旨来左迁。一朝复唐祚，忠义白日悬。

二贤去不远，光价照简编。岂无继承者，胡乃寂不传。

吁嗟世之人，才行真难全。题诗怀往躅，事业当勉旃。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。